Hammersborggata, Oslo sentrum, sydøstlige del mellom Calmeyers gate nærmest og Storgata Foto: Helge Høifødt 
Hammersborggata (til venstre), Arbeidersamfunnets plass med Samfunnshuset og Torggata bad Foto: Helge Høifødt 
**Hammersborggata** (9–25, 2–30) er en gate i Oslo sentrum, fra Storgata til innløpet i Hammersborgtunnelen, som ligger under Grubbegata. Langs gaten ligger blant annet Arbeidersamfunnets plass med Samfunnshuset og Torggata bad. Inntil 2006 het gaten Henrik Ibsens gate.

Navnet og historie
------------------

Navnet er hentet fra Hammersborghøyden, som har gitt navn til Hammersborgtunnelen og Hammersborg, strøket som ligger rett nordvest for tunnelåpningen. 
Fra 1930 til 2006 het gaten Henrik Ibsens gate etter Henrik Ibsen (1828–1906). Byrådet og bydelsutvalget mente i 2005 at «dagens Henrik Ibsens gate ikke helt er forfatteren "verdig"», og ønsket at Henrik Ibsens navn skulle knyttes til en annen gate. Drammensveien mellom Frederiks gate / Stortingsgata og Solli plass, som går langs Slottsparken og dessuten har nærhet til Ibsen-museet, fikk derfor navnet Henrik Ibsens gate fra 2006.

Gaten ble anlagt fra Torggata til Akersgata i tiden fra 1924 til 1936, mens strekningen fra Torggata til Storgata ble anlagt fra 1941 til 1945, først i 13 meters bredde, senere med 20 meters bredde mellom Storgata og Calmeyers gate. Her lå Tukthuset med mur rundt, og bygningene som hørte til Tukthuset ble revet fra 1936 og utover i 1940-årene.

Beliggenhet, bebyggelse og historie
-----------------------------------

Gaten går over Hammersborgtunnelen (Ring 1) og er grense mellom Hausmannsområdet i nordøst og det navnløse sentrumsområdet rundt Youngstorget i sørvest. Den rekker fem kvartaler fra Storgata i sørøst til innløpet til tunnelen i nordvest. I sørøst fortsetter Hammersborggata som Lybekkergata.

Hammersborggata ligger i et sentrumsområde, ved at bygningene langs gaten har servicebedrifter i 1. etasje og hovedsakelig kontorer i de øvrige etasjene. Flere kjente bygninger ligger langs gaten:

* nr. 2, forretningsgård fra år 2000 (Sparebank 1-gården, arkitekt ArkiForum ved Ciro Fiorito), der Sparebank 1 Gruppen AS har hovedkvarter
* nr. 12, Politidirektoratet og Sentrum politistasjon
* Samfunnshuset på Arbeidersamfunnets plass, viktig funksjonalistisk bygning fra 1946. Arkitekt Ove Bang, adresse Arbeidssamfunnets plass 1
* Torggata bad, åpnet 1932, viktig bygning i 1920-tallsklassisisme, arkitekter Morgenstierne og Eide. *Bade- og Vaskeanstalten* lå her fra 1861. Badet ble nedlagt i 1980 og bygningen huser nå blant annet konsertstedet Rockefeller
* Oslo Hovedbrannstasjon, adresse Arne Garborgs plass 1

Referanser
----------

1. ↑  Protokoll fra møte i bydelsutvalget i Bydel St. Hanshaugen 19. oktober 2005, sak 38/05 (besøkt 10. mai 2014)
2. ↑  *Beretning om Oslo kommune for årene 1912-1947*. Bind I, side 191. Oslo, Oslo kommune, 1952.
3. ↑  Sparebank 1 Gruppen AS' hjemmeside, se lenke Sparebank 1 Gruppen AS i bunntekst Arkivert 26. juni 2014 hos Wayback Machine.

Litteratur
----------

* Knut Are Tvedt, red. (2010). «Hammersborggata». *Oslo byleksikon* (5. utg.). Oslo: Kunnskapsforlaget. s. 229. ISBN 978-82-573-1760-7.

Eksterne lenker
---------------

* (en) Hammersborggata, Oslo – kategori av bilder, video eller lyd på Commons Rediger på Wikidata
* (no) «Oslo kommune – Bydelsoversikt (H)». Oslo kommune. Arkivert fra originalen 29. juli 2014. Besøkt 22. august 2015.

  


|  |  |
| --- | --- |
| Oppslagsverk/autoritetsdata | Oslo Byleksikon **·** Lokalhistoriewiki **·** Sentralt stedsnavnregister
 |